# קוד אתי

#  ש. שלמה חברה לביטוח בע"מ

ש. שלמה חברה לביטוח בע"מ מקדמת תרבות עסקית המטמיעה שיקולים חברתיים וערכיים בניהול העסקי השוטף ויוצרת ערך מוסף לעובדיה, מנהליה, לסוכניה ולקוחותיה.

כללי אתיקה נהוגים מתוך החשיבות לקיומה של תרבות עסקית נאותה. תפקידו של הקוד האתי לשמש ככלי בעת קבלת החלטות ולסייע בבחירת דרך פעולה ראויה, תוך כדי הפעלת שיקול דעת המבוסס על התפיסה הערכית של החברה. אין בכללים אלה בכדי להחליף או לגרוע מחוקי המדינה או כל דין אחר החל על החברה או על מי ממנהליה או עובדיה.

הקוד האתי של שלמה ביטוח מהווה תעודת זהות ערכית ונורמטיבית אשר תחזק את הקשר בין עובדי החברה ותבסס יחסי אמון, אמינות ויושרה בין החברה לבין בעלי מניותיה, סוכניה, לקוחותיה, וכל הבאים עמה במגע.

**1. עובדים**

**כבוד ושוויון**

* אנו פועלים באדיבות ונותנים כבוד הדדי זה לזה. אנו מכבדים את הפרטיות של חברינו לעבודה, לקוחותינו וספקינו ומתייחסים לכולם בצורה שוויונית והוגנת.
* אנו שומרים על סביבת עבודה נעימה ומכבדת, נטולת אלימות, הטרדה, התעללות או התעמרות מכל סוג שהוא. אנו מקפידים לשמור על הוראות החוק למניעת הטרדה מינית.
* אנו מקדמים תרבות שיחה ודיון נאותה מתוך הבנה כי היא תנאי בסיסי לפעילותנו.
* אנו מקפידים על שפה מכבדת, אדיבה ומקצועית, ונמנעים משימוש בלשון פוגענית ושלילית כלפי עובדי החברה, לקוחות, ספקים או כל גורם אחר, לרבות ברשת האינטרנט וברשתות החברתיות.
* אנו מקפידים על הופעה ייצוגית מכובדת בהתאם לתפקיד, כחלק מהמקצועיות שלנו ומהשירות אותו אנו מעניקים

**שימוש בנכסי חברה**

* אנו מקפידים להשתמש בנכסי החברה אך ורק לצרכי העבודה ולמטרותיה (אלא אם כן הותר אחרת בהסכם ההעסקה) ובאופן שאינו חורג מהחוק ומהנהלים שקבעה החברה.
* אנו נמנעים מביצוע פעילות שאינה קשורה בעבודתנו בזמן שעות העבודה, לרבות גלישה באינטרנט, הפצת מסרים פוליטיים או שימוש בנכסי החברה לצרכים פרטיים.
* אנו מחויבים לדווח על כל מקרה המעורר חשד להונאה או לגניבה על מנת שהחברה תוכל לנקוט בפעולות הדרושות לטיפול בכך.

**התנהלות עסקית הוגנת**

* אנו פועלים ביושר ובהוגנות כלפי הציבורים השונים הקשורים בפעילות החברה (כגון: לקוחות, בעלי מניות, בעלי אג"ח, לווים וכו') ומכבדים את זכויותיהם.
* אנו מגנים כל התנהלות עסקית הנעשית באמצעות מניפולציה, הסתרה, שימוש לרעה במידע חסוי, פירוש מוטעה של עובדות מהותיות או כל התנהלות בלתי הוגנת אחרת.

**מקצועיות**

* אנו מחויבים לפעול בכל נושא ועניין על פי אמות מידה מקצועיות ולשאוף לביצוע מיטבי של משימותינו, תוך לקיחת אחריות מלאה על פעולותינו.
* אם מופנות אלינו שאלות, לרבות ברשת האינטרנט וברשתות חברתיות, לגבי פעילות החברה, אנו מפנים אותן אל הגורמים המוסמכים בחברה ו/או לאתר החברה, לשם קבלת מענה רשמי לנושאים אלה.
* אנו פועלים לתרום להשגת יעדי החברה ולקידום החברה בכל הזדמנות שניתן לעשות כן באופן חוקי ואתי.
* בכל מקרה של ספק לגבי בחירת דרך הפעולה הראויה במסגרת מילוי תפקידנו בחברה, עלינו להיוועץ עם הממונים עלינו או עם גורם מקצועי אחר הנוגע לעניין

## סודיות

* אנו מקפידים על הגנה על המידע העסקי והאישי אשר בבעלות החברה, על שימוש זהיר ונאות בו בהתאם למטרות לשמן נמסר ובהתאם להוראות הדין וממלאים אחר הוראות החברה בעניין אבטחת מידע, שמירה והשמדה של מסמכים.
* אנו לא מפרסמים, לרבות ברשת האינטרנט וברשתות החברתיות, תכנים סודיים, חסויים או רגישים לגבי החברה, לקוחותיה, ספקיה או עובדיה, וכן כל תוכן סודי, חסוי או רגיש אחר המצוי במערכות המידע ומאגרי החברה.
* אנו מודעים לכך ששמירה על פרטיות לקוחותינו חיונית לחברה, הן מפאת חובתנו על פי דין והן מתוקף יחסי האמון הקיימים בינינו ובין לקוחותינו.

**שימוש במידע פנים**

* אנו מקפידים לעמוד בדרישות הוראות החוק ונהלי החברה האוסרים על השימוש במידע פנים ושומרים על סודיות בכל עניין של החברה שאינו ידוע לציבור.
* אנו מחויבים לדווח לממונים עלינו על כל מידע מהותי המגיע לידינו ואשר משפיע או עלול להשפיע על הדיווחים הציבוריים של החברה

**ניגוד עניינים**

* אנו פועלים למנוע מצבים שבהם עלולים להיווצר ניגודי עניינים בין האינטרסים האישיים שלנו לבין האינטרסים של החברה. כחלק מפעולותינו אלה אנו מקפידים כי במהלך עבודתנו, נימנע מלעבוד עבור מתחרה, לקוח, או ספק שלנו, לרבות כיועצים או כחברי דירקטוריון, וזאת אלא אם אושר הדבר על ידי הגורמים המוסמכים בחברה.
* אנו נמנעים מניהול קשרים מסחריים פרטיים עם גורמים עסקיים עימם אנו קשורים במסגרת העבודה.
* אנו מחויבים לגלות כל ענין אישי שיש לנו בעסק או בפעולה של החברה. היה וביצוע עסקה או פעולה של החברה עשוי להוביל לרווח אישי לנו או לבני משפחתנו, אנו מחויבים להימנע מלקבל את ההחלטה בפעולה או בעסקה ולהציג את הנושא לממונה עלינו.

**2. מנהלים**

* אנו שואפים להוות דוגמא אישית להתנהגות מוסרית ואתית.
* אנו מחויבים לחתור למצוינות ולפעול בהתאם לסטנדרטים מקצועיים גבוהים.
* אנו מטפחים תרבות ארגונית בה אנו מובילים את עובדינו לשיתוף פעולה.
* אנו משקיעים משאבים בפיתוח המקצועי של עובדינו, בהעצמתם ובהקניית הכלים והמיומנויות הדרושים להצלחתם.
* אנו מחויבים לפעול בצורה שוויונית ולא להפלות על בסיס גזע, גיל, מגדר, צבע, נטייה מינית, אתניות, נכות, דת, קשר פוליטי, או מצב משפחתי, בתהליכי גיוס, מיון וקידום עובדים וכן ביחס לתנאי העסקה ונהלי עבודה.
* אנו פועלים על מנת להבטיח לעובדינו סביבת עבודה נעימה ונטולת הטרדה, כפייה או התעללות מכל סוג שהוא. אנו מקפידים להטמיע בחברה את הנחיות החוק למניעת הטרדה מינית.
* אנו נמנעים מלקבל טובות הנאה ומלנצל את מעמדנו לרעה כלפי הכפופים לנו.
* אנו פועלים למניעת מקרים של מעילה או הונאה על ידי עובדים, מנהלים, ספקים, סוכנים ויועצים.
* אנו נמנעים מלתת הוראות לעובדים שאינם בכפיפות ישירה אלינו ודואגים להפנות למנהל הרלבנטי בקשות המיוחסות לעובדים שאינם תחת כפיפותנו.
* האמור לעיל, הינו בנוסף לכללים המפורטים לגבי כלל העובדים ובלי לגרוע מהוראות כל דין.

**3. סוכני ביטוח**

* אנו רואים בסוכני הביטוח העובדים עמנו שותפים עסקיים אמיתיים ופועלים יחד לקידום הצלחתה של החברה.
* אנו משקיעים משאבים בשיפור מקצועיות הסוכנים ובמתן מענה לצרכיהם על מנת לסייע להם לתת שירות מצוין ואדיב ללקוחות.
* אנו עומדים בהתחייבויותינו כלפי הסוכנים ונוהגים עמם בהגינות, בגמישות ובשקיפות

**4. לקוחות**

* אנו פועלים בהגינות ובאמינות מול הלקוחות בכל שלבי מתן השירות והמכירה.
* אנו מגלים ללקוחותינו את המידע הדרוש להם לצורך קבלת החלטות בצורה ברורה, מדויקת, שלמה ועדכנית.

## 5. ספקים

* אנו רואים בספקים שותפים מלאים להצלחתנו ודואגים למלא את התחייבויותינו כלפיהם בצורה מלאה.
* אנו נוהגים בספקים בהוגנות ומעניקים להם את התנאים הדרושים לצורך עמידה במשימותיהם.

## .6  רגולציה

* אנו מקפידים לפעול תוך שמירה על כל הוראות החוק, וציות להנחיות הרגולטורים והרשויות הממשלתיות.
* אנו מחויבים לרישום מדויק ואמין בספרי החברה על פי המתחייב בחוק.
* אנו מחויבים להגיש דו"חות ומסמכים לרשויות המדינה באופן מלא, מדויק ובמועדים שנקבעו לכך, והכל בהתאם לדין.
* אנו מקפידים כי כל מידע הנוגע לעסקי החברה יינתן רק על ידי העובדים המוסמכים למטרה זו

## 7. קהילה

* אנו מייחסים חשיבות רבה לקשר עם הקהילה ומקפידים לתרום לצרכים שונים.
* אנו רואים חשיבות גדולה ברתימת עובדינו למעורבות הקהילתית ולקידום מטרות חברתיות ראויות.

**דיווח על התנהגות לא חוקית או לא אתית**

* כדי שפעילות החברה כולה ופעילותו של כל עובד תהייה בטוחה יותר וברורה יותר, כל אחת ואחד מאתנו אחראי לעמוד בכל החוקים וכללי האתיקה ולדווח על כל חשד להפרה של הכללים המפורטים בקוד האתי. יש לזכור כי אי דיווח מהווה בעצמו הפרה של הוראות החברה ומסמך זה.
* הממונה על הקוד האתי מטעם החברה היא הגב' ורד וולפס פאר, מנהלת משאבי האנוש (להלן:"הממונה").
* הממונה עומדת לרשות עובדי החברה בהכוונה, בהדרכה, בהנחיה ובעצה בכל הכרוך בהתנהגות נאותה על פי כללי הקוד האתי. כתובת דוא"ל לפניות veredw@shlomo-bit.co.il או באופן אנונימי באמצעות תיבת הפניות הממוקמת ליד משרדה.
* עובדי החברה מחויבים לדווח לממונה בהתאם לדרכי הפנייה המפורטות לעיל על כל מקרה בו קיים לדעתם חשש להפרת הוראות כל דין או הוראות הקוד האתי על ידי מי מעובדי החברה.
* בנוסף, עובדי החברה יכולים לדווח למנהל הישיר על כל מקרה בו קיים לדעתם חשש להפרת הוראות כל דין או הוראות הקוד האתי על ידי מי מעובדי החברה והוא יפנה לממונה.
* דיווח על חשד למעילה או הונאה של עובד, סוכן או אדם אחר הקשור לחברה ייעשה למנהל הסיכונים של החברה מר ג'ימי אשכנזי בכתובת דוא"ל jimmy@shlomo-bit.co.il או ליועצת המשפטית של החברה עו"ד אושרה אורן בכתובת דוא"ל oshrao@shlomo-bit.co.il או למבקר הפנים של החברה, מר עופר אלקלעי בכתובת דוא"ל ofera@almo.co.il .
* החברה דואגת לטפל בדיווחים כאמור בחשאיות מרבית תוך הגנה על העובד המדווח מכל התנכלות או פגיעה, כנדרש על פי חוק. יחד עם זאת, המדווח דיווח כוזב ביודעין (למשל מתוך מטרה לפגוע בעובד אחר) יהיה כפוף לסנקציות משמעתיות חמורות מצד החברה.
* החברה אוכפת את הכללים המופיעים בקוד האתי וכנגד המפרים נוקטת היא בהליכים הרלבנטיים להפרת משמעת, בהתאם לנהלי החברה.
* אנו מצפים גם מהשותפים העסקיים שלנו סוכני הביטוח, הספקים והלקוחות, לדווח לנו על כל הפרה ופעילות הסוטה מערכי הקוד המתבצעת על ידי החברה או נציגיה.

**תחולה**

* החברה פועלת על פי הוראות הדין השונות, ובכללן הוראות החוק, הנהלים והכללים אליהם מחויבת החברה במסגרת פעילותה במגזר הביטוח.
* הקוד האתי נועד להוות מורה דרך ומצפן לאותם מקרים, אשר בהם אין בהוראות הדין או בנהלי החברה כדי לתת מענה, ומתבקשת הפעלת שיקול דעת באשר לאופן הפעולה הנדרש. הקוד לא נועד להחליף את הוראות הדין ו/או הנחיות הרגולציה ו/או נהלי הקבוצה החלות על עובדי החברה ואין בו כדי לגרוע מהם. הקוד האתי לא יהווה מקור פרשני להוראות כאמור ולפיכך אין בו כדי להפחית או לפטור את עובדי החברה מהחובה לעמוד בכל הוראות הדין ו/או נהלי החברה הרלבנטיים.
* הקוד האתי משקף את ה"אני מאמין" של החברה בכל הקשור לערכים ולנורמות התנהגות ראויים. החברה רואה בקוד האתי נדבך ערכי נוסף להוראות הדין ובכל מקרה של סתירה בין הדברים, גוברים הוראות הדין ונהלי החברה על האמור בקוד האתי.